Γνωμοδότηση για το σχέδιο ανακοίνωσης προς τα κράτη μέλη σχετικά με τον καθορισμό κατευθυντήριων γραμμών για μια πρωτοβουλία στο πλαίσιο του ειδικού προγράμματος στήριξης της ειρήνης και της συνδιαλλαγής στη Βόρεια Ιρλανδία και στις παραμεθόριες κομητείες της Ιρλανδίας

(95/C 155/09)

Η Επιτροπή αποφάσισε στις 21 Φεβρουαρίου 1995 να ζητήσει τη γνώμη της ΟΚΕ για το σχέδιο ανακοίνωσης προς τα κράτη μέλη σχετικά με τον καθορισμό κατευθυντήριων γραμμών για μια πρωτοβουλία στο πλαίσιο του ειδικού προγράμματος στήριξης της ειρήνης και της συνδιαλλαγής στη Βόρεια Ιρλανδία και στις παραμεθόριες κομητείες της Ιρλανδίας.

Το τμήμα περιφερειακής ανάπτυξης, χωροταξίας και πολεοδομίας που επιφορτίσθηκε με την προετοιμασία των σχετικών εργασιών και λόγω της σημασίας του θέματος, απέστειλε μια ομάδα εργασίας στην Βόρεια Ιρλανδία. Η επίσκεψη πραγματοποιήθηκε από τις 20 έως τις 22 Απριλίου 1995 και αποφασίσθηκε να εκδοθεί μια προκαταρκτική γνωμοδότηση για τις κύριες συστάσεις της ομάδας μελέτης που παρουσιάσθηκαν από τον εισηγητή κ. Frerichs. Η οριστική και λεπτομερής γνωμοδότηση θα υιοθετηθεί κατά τη Σύνοδο Ολομέλειας του Μαΐου.

Κατά την 325η σύνοδο ολομέλειας (27 Απριλίου 1995) η ΟΚΕ υιοθέτησε ομόφωνα, βάσει των άρθρων 20 και 50 του Εσωτερικού Κανονισμού, την ακόλουθη γνωμοδότηση .

1. Κύριες συστάσεις της ΟΚΕ

1.1. Η Οικονομική και Κοινωνική Επιτροπή εκφράζει, σε γενικές γραμμές, την ικανοποίησή της για το ποσό των 300 εκατ. Ecu που περιλαμβάνει προς το παρόν η ευρεία κοινοτική πρωτοβουλία υπέρ της Βορείου Ιρλανδίας και των παραμεθόριων κομητειών της Δημοκρατίας της Ιρλανδίας.

1.2. Η ΟΚΕ είναι της γνώμης ότι η κοινοτική πρωτοβουλία αποτελεί σημαντική συμβολή στην οικονομική και κοινωνική θεμελίωση της ειρηνευτικής διαδικασίας και μπορεί να ενισχύσει τη συμφιλίωση και την ανεκτικότητα μεταξύ των κοινοτήτων και, ακόμη, να έχει σημαντική επίδραση στο σύνολο της Ευρωπαϊκής Ένωσης.

1.3. Η ΟΚΕ θεωρεί ιδιαίτερα σημαντικό όπως το πρόγραμμα για την εφαρμογή της κοινοτικής πρωτοβουλίας είναι καλώς σταθμισμένο. Θα πρέπει να αποτελείται τόσο από βραχυπρόθεσμα, σαφώς εμφανή μέτρα όσο και από ευρύτερα μέτρα που, μακροπρόθεσμα, θα συμβάλλουν σε διαρθρωτική βελτίωση της κατάστασης. Πρέπει να αποφευχθεί μια πολύ ισχνή διασπορά των δραστηριοτήτων.

1.4. Κατά την άποψη της ΟΚΕ, ένας ουσιαστικός καθορισμός των στόχων έχει μεγάλη σημασία. Αφενός, πρέπει να ενισχυθούν οι παραγωγικές επενδύσεις προκειμένου να δημιουργηθούν νέες θέσεις απασχόλησης και να διανοιχθούν νέες δυνατότητες για τον πληθυσμό. Αφετέρου, πρέπει να δοθεί ιδιαίτερο βάρος στον τομέα της κοινωνικής ενσωμάτωσης, δεδομένου ότι στη Βόρεια Ιρλανδία και στις παραμεθόριες κομητείες οι ανάγκες είναι οξείες και κάθε άλλο παρά καλύπτονται επαρκώς.

1.5. Στον τομέα της κοινωνικής ενσωμάτωσης, η ΟΚΕ θεωρεί σημαντικό να ληφθούν κατά προτίμηση μέτρα για την ένταξη των μακροχρόνια ανέργων, τα οποία πρέπει να περιλαμβάνουν ειδικότερα, τόσο κοινωνικά μέτρα απασχόλησης σε επίπεδο κοινοτήτων, με τα οποία να επιδιώκεται η επανένταξη στην αγορά εργασίας όσο και προγράμματα επαναπροσανατολισμού και επαγγελματικής κατάρτισης. Επιπλέον, πρέπει να ληφθούν μέτρα για τους νέους, οι οποίοι συχνά αποτελούν περισσότερο από το ήμισυ του πληθυσμού. Είναι σημαντικό να δοθούν στη νέα γενεά καλύτερες δυνατότητες για ένα ξεκίνημα προκειμένου να ενισχυθεί η εμπιστοσύνη της για το μέλλον. Τέτοια μέτρα πρέπει να εφαρμοστούν ήδη για τη στήριξη παιδιών προσχολικής ηλικίας και την παροχή βοήθειας στους γονείς.

1.6. Προηγούμενες εμπειρίες τονίζουν το σημαντικό και χρήσιμο ρόλο που διαδραματίζουν οι τοπικές οικονομικές και κοινωνικές ομάδες συμφερόντων σε ζητήματα πολιτικής έντασης και φανατισμού. Ειδικότερα οι συνδικαλιστικές οργανώσεις κατέχουν προέχουσα θέση. Συνεπώς, η ΟΚΕ θεωρεί ότι όλες αυτές οι ομάδες οικονομικών και κοινωνικών συμφερόντων πρέπει, βάσει της εταιρικής σχέσης και της συνεργασίας, να συμμετέχουν στις διαβουλεύσεις και να κατέχουν ενεργό ρόλο στον καθορισμό και στη θέση σε εφαρμογή των συγκεκριμένων πτυχών της πρωτοβουλίας. Κατά την εφαρμογή της κοινοτικής πρωτοβουλίας, πρέπει απαραιτήτως να τηρηθεί αυστηρότατη ουδετερότητα.

1.7. Για τρεις τομείς, η ΟΚΕ θεωρεί ιδιαίτερα σημαντική την ελαστικότητα κατά την χορήγηση πιστώσεων : τομείς προτεραιότητας, επιλογή του καταλληλότερου επιπέδου εφαρμογής για κάθε μέτρο και διασυνοριακά μέτρα. Πρέπει να αποφευχθει ένας εξαιρετικά λεπτομερής καθορισμός των συγκεκριμένων μέτρων κατά τη θέσπιση του προγράμματος 7 οι προδιαγραφές πρέπει να είναι μάλλον ενδεικτικές.

1.8. Τα μέτρα για την αστική και αγροτική αναζωογόνηση πρέπει να θεωρηθούν και να εφαρμοστούν ως χωριστό πρόγραμμα δράσης, δεδομένου ότι τα προβλήματα των αντίστοιχων περιοχών, από τη φύση τους, είναι κατά βάση διαφορετικά. Ένας ισχυρός γεωργικός τομέας - ιδίως όσον αφορά τα γαλακτοκομικά προϊόντα και το κρέας - έχει ζωτική σημασία τόσο για την αγροτική οικονομία της Ιρλανδίας όσο και για την απασχόληση στις εν λόγω περιοχές. Συνεπώς, τα μέτρα που λαμβάνονται στο πλαίσιο της ΚΓΠ πρέπει να ανταποκρίνονται στις σχετικές αναπτυξιακές ανάγκες.

1.9. Ειδικότερα μετά την ακρόαση των υπευθύνων του προγράμματος, η ΟΚΕ θεωρεί ιδιαίτερα σημαντικό να διασφαλίσει η Επιτροπή, ότι κατά την εφαρμογή της πρωτοβουλίας, οι δύο κυβερνήσεις θα τηρήσουν αυστηρά την αρχή της προσθετικότητας (matching funds) και ότι το συνολικό ύψος των χορηγούμενων πιστώσεων θα απορροφάται πράγματι.

1.10. Η ΟΚΕ έχει εντυπωσιασθεί από την ποιότητα και τη ζωντάνια ορισμένων μη κυβερνητικών οργανώσεων του εθελοντικού, κανονιστικού και ιδιωτικού τομέα που επιθυμούν όλες να συμβάλουν στην υλοποίηση της κοινοτικής πρωτοβουλίας. Η ΟΚΕ εκφράζει την ελπίδα ότι τα μέτρα που θα συμφωνηθούν στα πλαίσια της Πρωτοβουλίας αυτής θα παράσχουν στις οργανώσεις αυτές ευκαιρίες για να προωθήσουν ιδέες, να αναπτύξουν σχέσεις συνεργασίας και να αναπτύξουν δράση σε ομάδες (ενδεχομένως οι οργανισμοί τοπικής αυτοδιοίκησης θα δώσουν το έναυσμα για τις δράσεις αυτές και θα τις συντονίσουν) για να συγκεντρώσουν κεφάλαια με μία διαδικασία συνολικών χορηγήσεων.

Βρυξέλλες, 27 Απριλίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER